   لاهور (ويب ڊيسڪ) لاهور جي مقامي عدالت سوشل ميڊيا پليٽ فارمز جي انتظاميا کان گلوڪار ۽ اداڪار علي ظفر کي بدنام ڪندڙ ڪوڙن اڪائونٽن جا تفصيل گهري ورتا ۽ فيس بُڪ توڙي انسٽاگرام انتظاميا کي رڪارڊ فراهم ڪرڻ جي به هدايت ڪئي آهي. فيڊرل انويسٽيگيشن ايجنسي جي خاص مئجسٽريٽ ايف آءِ اي جي درخواست تي ٻڌڻي ڪئي، ايف آءِ اي سائبر ڪرائم سرڪل عدالت کي ٻڌايو ته علي ظفر جي درخواست تي شروعاتي انڪوائري مڪمل ڪئي وئي آهي، انسٽاگرام تي ثناء سمير ۽ دينز جي نالي سان اڪائونٽ موجود آهن. درخواست گذار علي ظفر جو چوڻ هو ته سندس خلاف بيان بازي ڪئي پئي وڃي، اڻڄاتل اڪائونٽن تان کيس معاشري ۾ بدنام ڪرڻ لاءِ تصويرون اپ لوڊ ڪيون پيون وڃن. علي ظفر جي درخواست تي ايف آءِ آر عدالت کي اپيل ڪئي ته جوابدار جي نشاندهي لاءِ ثناء سمير ۽ دينز جي نالي سان انسٽاگرام اڪائونٽن جي رجسٽريشن بابت تفصيل فراهم ڪرڻ جو حڪم ڏنو وڃي، ان سان گڏوگڏ ڪوڙن انسٽاگرام اڪائونٽن جي آءِ پي لاگ ۽ سرگرمين جو رڪارڊ به فراهم ڪرڻ جو حڪم ڏنو وڃي. عدالت سوشل ميڊيا پليٽ فارمز جي انتظاميا کان علي ظفر کي ڪندڙ ڪوڙن اڪائونٽن جا تفصيل گهري ورتا.